
Melléklet az 55/2026. sz. képviselő-testületi határozathoz

RÉSZVÉNY ADÁSVéTELI SZERZŐDéS
TERVEZET

[bookmark: bmParticulars]JELEN RÉSZVÉNY ADÁSVÉTELI SZERZŐDÉS (a „Szerződés”) az alulírott napon és helyen jött létre az alábbi felek között:

[bookmark: bmPartiesLower](1) egyrészről: Kiskőrös Város Önkormányzata (székhely: 6200 Kiskőrös, Petőfi Sándor tér 1., államháztartási egyedi azonosító (ÁHTI): 734389, törzskönyvi azonosító szám (PIR): 724782, adószám: 15724784-2-03, képviseli: Domonyi László Mihály polgármester) (az „Eladó”); 

(2) másrészről: KKMO Regionális Létesítményüzemeltető Korlátolt Felelősségű Társaság (székhely: 6000 Kecskemét, hrsz 0737/14., levelezési cím: 6521 Vaskút, Pf. 18. adószám: 28956086-2-03, cégjegyzékszám: 03 09 138329; képviseli: Agatics Roland ügyvezető) (a „Vevő”).

Az Eladó és a Vevő a továbbiakban külön: „Fél”, együttesen: „Felek” vagy „Szerződő Felek” között az alulírott feltételek szerint jön létre jelen szerződés.

I. Előzmények

1. Az Eladó Önkormányzat kizárólagos és korlátozásmentes tulajdonát képezik a 06-10-000325 cégjegyzékszámon nyilvántartott, 6640 Csongrád, Kossuth tér 7. alatti székhelyű Homokhátsági Regionális Hulladékgazdálkodási Vagyonkezelő és Közszolgáltató Zártkörűen Működő Részvénytársaság (statisztikai számjele: 13428059-6820-114-06, adószáma: 13428059-2-06, a továbbiakban: Társaság) által kibocsátott alább részletesen körülírt, nyomdai úton előállított részvényei, melyek a részvénytársaság jegyzett tőkéjének 4,545 %-át alkotják és összességében kiteszik az adásvétel tárgyát képező részvényeket (a továbbiakban: Részvények).

	Részvényfajta,
Részvényosztály
	Sorozatszám:
	Darabszám
	Névérték és
 pénznem
	Megnevezés és sorozat

	törzsrészvény
	001323-tól 001381-ig
	59 db
	10.000 Ft
(tízezer forint)
	névre szóló törzsrészvény
„A” sorozat

	elsőbbségi,
elővásárlási jogot biztosító
	000049
	1 db
	10.000 Ft
(tízezer forint)
	elővásárlási jogot biztosító elsőbbségi részvény
„B” sorozat

	törzsrészvény
	000095-től 000104-ig
	10 db
	20.000.000 Ft
(húszmillió forint)
	névre szóló törzsrészvény
„C” sorozat

	törzsrészvény
	000374-től 000375-ig
	2 db
	1.000.000 Ft
(egymillió forint)
	névre szóló törzsrészvény
„D” sorozat

	törzsrészvény
	000234-től 000236-ig
	3 db
	100.000 Ft
(egyszázezer forint)
	névre szóló törzsrészvény
„E” sorozat

	Mindösszesen:
	
	75 db
	
	



2. Eladó kijelenti, hogy az 1. pontban jelölt Részvények névértékét (ezzel egyező kibocsátási értékét) befizette, illetve teljes mértékben szolgáltatta a Társaság részére.

3. Felek rögzítik, hogy az Eladó Önkormányzat az 1. pontban jelölt Részvényeket zárt versenytárgyalás útján történő értékesítésre hirdette meg 30/2026. számú képviselő-testületi határozatával. 

4. Az értékesíteni kívánt Részvények vonatkozásában a KKMO Regionális Létesítményüzemeltető Korlátolt Felelősségű Társaság (székhely: 6000 Kecskemét, hrsz 0737/14., adószám: 28956086-2-03, cégjegyzékszám: 03-09-138329) mint ajánlattevő jelent meg a versenytárgyaláson a Részvények megvásárlása érdekében, mely a versenytárgyalásról készült jegyzőkönyv alapján eredményesen zárult.

5. Az Eladó Önkormányzat képviselő-testülete a versenytárgyalás nyertesének a … számú képviselő-testületi határozatával Vevőt nyilvánította ki, mely alapján az 1. pont szerinti Részvényeket a Vevő vásárolja meg.

II. Részvény átruházási megállapodás

6. Szerződő Felek megállapítják, hogy a vétel tárgyát képező Részvények vételára mindösszesen 263.624.552,- Ft, azaz kettőszázhatvanhárommillió-hatszázhuszonnégyezer-ötszázötvenkettő forint (a továbbiakban: Vételár), melyet Vevő per-, teher- és igénymentesen megvásárol. A Vételár 20%-a, azaz 52.724.910,- Ft, önerőből, a fennmaradó 80%, azaz mindösszesen 210.899.642,- Ft banki finanszírozás igénybevételével kerül megfizetésre, melyet Eladó kifejezetten tudomásul vesz és elfogad. 
Felek megállapítják, hogy a megfizetett pályázati biztosíték (26.362.455,-Ft, azaz huszonhatmillió-háromszázhatvankettőezer-négyszázötvenöt forint) a Vételár részét képezi, melyre tekintettel Vevőnek mindösszesen 237.262.097,-Ft, azaz kettőszázharminchétmillió-kettőszázhatvankettőezer-kilencvenhét forint vételárhátralékot kell megfizetnie a teljes Vételár kielégítéséhez.
Felek kifejezetten úgy rendelkeznek, hogy Vevő a teljes Vételárat jelen szerződés hatálybalépésétől számított 30 napon belül köteles megfizetni. Mindezekre tekintettel Felek kifejezetten hozzájárulnak és Eladó kifejezetten elfogadja, hogy a banki finanszírozásból származó összeg Vevő részéről a hitelt nyújtó bank által is közvetlenül teljesíthető. 
Szerződő Felek rögzítik, hogy Vevő a Vételárat a fenti feltételek mentén átutalással fizeti meg Kiskőrös Város Önkormányzata K&H Banknál vezetett 10400621-00027753-00000008 számú bankszámlájára
Felek egyezően megállapodnak, hogy a megfizetett pályázati biztosíték Vevő részére visszajár, amennyiben jelen szerződés a III.9. pontban foglalt felételek meghiúsulása okán nem lép hatályba. 

7. A szerződés tárgyát képező Részvények tulajdonjoga és birtoka, továbbá a Részvényhez kötődő tagsági jogok a Vevő által teljesítendő teljes Vételár megfizetését követő 15 napon belül a Vevő nevére forgatmányozott Részvények Vevő részére történő átadásával szállnak át Vevőre (a továbbiakban: Tulajdonjog átszállása). A teljes Vételár megfizetése esetére az Eladó vállalja az átruházott részvényeknek 8 napon belüli Vevő nevére történő teljes forgatmánnyal való ellátását és a Részvények Vevő részére történő átadását, a Vevő pedig az így forgatmányozott részvények átvételét vállalja. 

Ha az Eladó a részvények átadására vonatkozó kötelezettségének nem tesz eleget a Szerződés jelen pontja szerint, a Ptk. 6:119.§-a utaló rendelkezése folytán alkalmazandó Ptk.6:112.§ (1)-(2) bekezdése alapján az eredeti állapot helyreállításának, a Vevő által már megfizetett vételár/pályázati biztosíték visszafizetésének van helye a Vevő bankszámlájára a részvény átadási határidő lejártát követő 30 napon belül.

8. Vevő a részére forgatmányozott [a Ptk.6:569.§ (2) bekezdése szerinti teljes forgatmánnyal ellátott] és a Vevőnek átadott részvények birtokában jogosult és köteles a Társaság részvénykönyvébe történő bejegyzését, és az átruházott részvények tulajdonjog-változásának a cégnyilvántartásban való átvezetését kezdeményezni a Társaság igazgatóságánál. Vevő tudomásul veszi a Ptk. 3:246.§, 3:254.§, 6:566.§ és 6:569.§ jelen ügylet szempontjából releváns szabályaira vonatkozó jogszabályi tájékoztatást.

[Ptk.3:246. § [A részvénykönyvi bejegyzés és törlés, valamint ezek joghatásai]
(1) A részvényes a részvénytársasággal szemben részvényesi jogait akkor gyakorolhatja, ha őt a részvénykönyvbe bejegyezték. A részvénykönyvbe történő bejegyzés elmaradása a részvényesnek a részvény feletti tulajdonjogát nem érinti.
(2) Az alakilag igazolt részvényest a részvénykönyv vezetőjénél előterjesztett kérelmére be kell jegyezni a részvénykönyvbe. A bejegyzett részvényest kérelme alapján törölni kell a részvénykönyvből.
(3) A részvénykönyv vezetője akkor tagadhatja meg az alakilag igazolt részvényes bejegyzési kérelmének teljesítését, ha a részvényes a részvényét jogszabálynak vagy az alapszabálynak a részvény átruházására vonatkozó szabályait sértő módon szerezte meg.

3:254. § [A részvényesi minőség igazolása]
(1) A részvényes a részvényesi jogok gyakorlására a társasággal szemben a részvény vagy letéti, illetve tulajdonosi igazolás alapján, a részvénykönyvbe történő bejegyzést követően jogosult.

6:566. § [Az értékpapírok alaki legitimációs hatása és kibocsátásának hibája]
(1) Az értékpapír kiállítóját az értékpapír jóhiszemű jogosultjával szemben akkor is terhelik az értékpapírban rögzített kötelezettségek, ha az értékpapír kibocsátás nélkül vagy érvénytelen ügylettel került forgalomba.
(2) Az értékpapír jóhiszemű jogosultjának az értékpapírból eredő jogosultságát nem befolyásolja az, ha valamely korábbi átruházásnak vagy más tulajdonszerzésnek nem volt jogcíme, vagy ha a jogcím érvénytelen vagy hatálytalan volt.
 (4) Névre szóló értékpapír esetén azt kell az értékpapírban rögzített jog gyakorlására jogosult személynek tekinteni, akit az értékpapír jogosultként megjelöl, vagy akit a forgatmányok megszakítatlan láncolata jogosultként igazol. 

6:569. § [Az értékpapírok átruházásának módja]
(2) Az olyan okirati formában előállított értékpapír átruházásához, amely tartalmazza a jogosult megnevezését, és nem tartalmaz olyan kikötést, amely szerint a kötelezett az értékpapír bármely bemutatójának köteles teljesíteni, az átruházásra irányuló jogcímen alapuló birtokátruházáson kívül teljes vagy üres forgatmány szükséges.
(3) A teljes forgatmány a névre szóló okirati formában előállított értékpapírra vagy az ahhoz csatolt lapra (a továbbiakban: toldatra) vezetett, az átruházó által aláírt írásbeli nyilatkozat, amely kifejezi az értékpapír átruházásának szándékát, és megjelöli azt a személyt, akire az értékpapírt átruházzák.]

Vevő tudomásul veszi, hogy a fentiek alapján a részvény-átruházás szervezeti hatálya akkor áll be, ha az átruházott részvényekre vonatkozóan a Vevőt – kérésére – a Társaság igazgatósága a részvénykönyvbe bejegyezte. A Vevő csak a részvénykönyvbe történő bejegyzést követően gyakorolhatja a részvényesi jogokat a Társasággal szemben.
	
III.  Hatálybalépéssel kapcsolatos feltételek

9. A jelen szerződés a Szerződő Felek között az alábbi együttes feltételek maradéktalan teljesülésének napján lép hatályba:
a) A Társaság által elhatározott alaptőke-emelés útján kibocsátott részvények nyomdai úton való előállítása és Eladó részére való átadása megtörtént. Eladó az általa történő átvételről nyilatkozatot tesz Vevőnek, mellyel igazolja jelen pontban rögzített feltétel megtörténtét.
b) A Vevő nem ütközik az átruházandó részvény vonatkozásában a Társaság Alapszabálya részvényátruházás korlátozására vonatkozó 5.9.2. pontjába. Eladó nyilatkozatával igazolja, hogy Vevő nem ütközik az átruházandó részvény vonatkozásában a Társaság Alapszabálya részvényátruházás korlátozására vonatkozó 5.9.2. pontjába.
c) Az elővásárlási jogát részesedése arányában a Társaság többi, elővásárlási jogot biztosító elsőbbségi részvényese nem gyakorolja a Ptk. 3:234.§ (1) bekezdése és a Társaság Alapszabálya 5.9.1. pontjában foglaltak szerint. Eladó a nyilatkozatával igazolja a Vevőnek, hogy az elővásárlási jogosultakat a Zrt. Alapszabálya szerint e joguk gyakorlására felhívta és határidőn belül egyik jogosulttól sem érkezett elfogadó nyilatkozat.
d) A Társaság Igazgatósága a beleegyezését adta a Részvények átruházásához a Társaság Alapszabálya 5.9.3. – 5.9.6. pontjában foglaltak szerint. Eladó a beleegyezést igazolja a Zrt. Igazgatóságának vonatkozó határozatával.
e) Vevő taggyűlésének jóváhagyó határozata az általa történő Részvények megszerzése vonatkozásában. Vevő ezt igazolja a Vevő taggyűlésének vonatkozó határozatával.
f) A Vételár finanszírozásához szükséges hitelszerződést minden, a hitelszerződésben érintett fél elfogadta, aláírta. Vevő nyilatkozatával igazolja az Eladónak a hitelszerződés érvényes és hatályos létrejöttének tényét és időpontját.

Eladó kifejezetten tudomásul veszi és elfogadja, hogy a szerződés hatályba lépéséhez szükséges feltételek teljesülése Vevőn kívülálló harmadik személyek döntésétől, nyilatkozataitól vagy egyéb, a Vevő által nem befolyásolható körülményektől is függ, melyre tekintettel a szerződés hatálybalépésével összefüggésben Vevő felelősségét Felek kifejezetten kizárják. A hatálybalépés elmaradásával összefüggésben a Vevő semminemű felelősséget, kártérítést nem vállal.
Amennyiben valamennyi hatálybaléptető feltétel 2026. június 30. napjáig nem áll be, úgy a megkötött részvény adásvételi szerződés minden további jognyilatkozat nélkül megszűnik, egyik szerződő félre nézve sem keletkeztet a jövőre nézve kötelmi kötelezettséget a jelen szerződésben foglaltak teljesítésére.

Felek rögzítik, hogy a hitel folyósítását követően jelen megállapodás megszüntetésére – annak bármely formájában – kizárólag a hitelt nyújtó bank előzetes hozzájárulása mellett kerülhet sor.

IV. Eladói garanciák, Vevő nyilatkozata

10. Eladó felelőssége tudatában kijelenti és szavatolja a következőket:

a) Az adásvétel tárgyát képező Részvények per-, teher- és igénymentesek, azokkal szemben senkinek semmilyen követelése nem áll fenn. 
b) Valamennyi átruházott Részvényének névértékét (ezzel egyező kibocsátási értékét) befizette, illetve teljes mértékben szolgáltatta a Társaság részére.
c) A Részvények átruházásához az Eladó Képviselő-testülete hozzájárult, az átruházásnak egyéb törvényes akadálya nincsen, és a Képviselő-testület az Eladó képviselőjét jelen szerződés aláírására felhatalmazta. Eladó tudomásul veszi, hogy ennek esetleges hiányára utóbb a Vevővel szemben joghatályosan nem hivatkozhat.

11. Vevő tudomásul veszi, hogy a II.8. pontban írtak alapján a részvény-átruházás szervezeti hatálya akkor áll be, ha az átruházott részvényekre vonatkozóan a Vevőt – kérésére – a Társaság igazgatósága a részvénykönyvbe bejegyezte. A Vevő csak a részvénykönyvbe történő bejegyzést követően gyakorolhatja a részvényesi jogokat a Társasággal szemben. Vevő nyilatkozik, hogy a Társaság Alapszabályának rendelkezéseit megismerte, az abban foglaltakat magára nézve kötelezőnek ismeri el attól kezdődően, hogy a részvény-átruházás szervezeti hatálya vele szemben beállt.

12. Vevő kijelenti, hogy a Homokhátsági Regionális Hulladékgazdálkodási Vagyonkezelő és Közszolgáltató Zrt. helyzetének értékeléséhez szükséges valamennyi dokumentumba betekintést kapott, azokat megfelelő szakmai hozzáértéssel áttekintette. A Társaság gazdasági-, pénzügyi-, piaci helyzetét ismeri, tisztában van a Társaság e szerződés megkötésekor fennálló pénzügyi- és egyéb kötelezettségeivel, tartozásaival, kintlévőségeivel, saját tőke helyzetével. Vevő a Társaság berendezéseinek, eszközeinek, készleteinek, ingatlanvagyonának, pénzeszközeinek természetes- és jogi állapotát felmérte. Vevő ismeri a Társaság tulajdonában lévő vagyontárgyakon fennálló jogokat és terheket, a legutóbbi teljes, 2025. gazdasági évről szóló éves beszámoló és eredménykimutatás tartalmát. Vevő jelen szerződés megkötését megelőzően tájékoztatást kapott a Társaság 2026. éves gazdálkodásáról, pénzügyi-, gazdasági-, likviditási helyzetéről, amely tájékoztatást megfelelőnek és kielégítőnek talált.

13. Szerződő felek egyezően nyilatkozzák, hogy megismerték „A Homokhátsági Regionális Hulladékgazdálkodási Vagyonkezelő és Közszolgáltató Zrt. 100 %-os üzletrészének értékeléséről 2026. január 30-án készült Szakértői jelentést”, melyet a KARANTA AUDIT Zrt. készített. A jelen szerződés szerinti Vételárat a Szerződő Felek mind ezekre figyelemmel határozták meg, és a Vevő mind ezekre figyelemmel vállalja megfizetni. 

14. A Felek a Ptk.6:98.§ (2) bekezdésében foglaltak alkalmazásával kifejezetten kizárják mind az Eladó, mind a Vevő feltűnő értékaránytalanságra alapított megtámadási jogát.

15. Vevő kijelenti, hogy képviselője rendelkezik a jelen szerződés aláírásához szükséges társasági felhatalmazással; Vevő tudomásul veszi, hogy ennek esetleges hiányára utóbb az Eladóval szemben joghatályosan nem hivatkozhat.

16. Vevő nyilatkozik, hogy a jelen megállapodás megkötése körében úgy járt el, ahogy az tőle az ilyen nagyságrendű ügyletnél elvárható.

17. Vevő nyilatkozik, hogy a jelen szerződéssel kapcsolatos ügyvédi költséget, visszterhes vagyonszerzési illetéket a Vevő vállalja megfizetni.

V.  Ügyvédi meghatalmazás és megbízás

18. Szerződő Felek meghatalmazzák és megbízzák dr. Tarr Ágnes ügyvédet (székhely: 6640 Csongrád, Jókai u. 2., KASZ: 36070068, ügyvédi igazolvány száma: Ü-101721) jelen szerződés elkészítésével, ellenjegyzésével, az ügyvédi tevékenységről szóló 2017. évi LXXVIII. törvényben meghatározott teljes jogkörrel, azzal, hogy az Eladó Önkormányzat részéről a szerződéshez szükséges adatokat, nyilatkozatokat, azoknak a vonatkozó jogszabályoknak való megfelelőségét ellenőrzi és a szerződést munkakörében eljárva ellenjegyzi az Önkormányzat jegyzője. A meghatalmazást és megbízást dr. Tarr Ágnes ügyvéd ezzel a korlátozással elfogadja.

19. Szerződő felek kijelentik, hogy a pénzmosás és terrorizmus megelőzéséről és megakadályozásáról szóló 2017.évi LIII. törvénynek (a továbbiakban: Pmt.) valamint a személyes adatok védelméről és a közérdekű adatok nyilvánosságáról szóló 2011.évi CXII. törvénynek (a továbbiakban: GDPR) a személyazonosság ellenőrzésére, a szerződő felek azonosítására, valamint az adatkezelésre vonatkozó rendelkezéseit érintő tájékoztatását megkapták. Az eljáró ügyvéd tájékoztatja a Feleket, hogy a Pmt. alapján azonosítási (ügyfél-átvilágítási) kötelezettség terheli az Eladó és Vevő adatai - illetve a képviseletükben eljáró személyek – vonatkozásában. A Felek adatai a Pmt. rendelkezései alapján a jelen szerződésben kerülnek rögzítésre, a Felek adatszolgáltatása és az általuk bemutatott, a személyazonosságuk igazolására a Pmt. szabályai szerint alkalmas okirat bemutatása alapján. A Felek a Pmt. rendelkezései alapján kijelentik, hogy a jelen jogügylet során saját nevükben és érdekükben (meghatalmazott az általa képviselt személy nevében és érdekében) járnak el. A Felek hozzájárulnak ahhoz, hogy a jelen szerződést ellenjegyző ügyvéd az ügyfél-átvilágítás során tudomására jutott adataikat a fenti jogszabály rendelkezései alapján kezelje. A Felek tudomásul veszik, hogy a jelen szerződést ellenjegyző ügyvéd az ügyvédi tevékenységről szóló 2017. évi LXXVIII. törvény alapján jogosult a Felek személyazonosságának megállapítása céljából a személyi adat- és lakcímnyilvántartás, útiokmány-nyilvántartás, járművezetői-engedély nyilvántartás adatait feldolgozó hatóságot megkeresni, és a fenti célból adatot igényelni. A Felek az ellenőrzés elvégzéséhez a jelen szerződés aláírásával hozzájárulnak. Szerződő Felek adatait az eljáró ügyvéd a személyes adatok védelméről és a közérdekű adatok nyilvánosságáról szóló törvény rendelkezései alapján, kizárólag a jelen szerződéshez kapcsolódó megbízás és a Pmt.-ben foglalt kötelezettsége teljesítése érdekében kezelheti.

20. A Felek kijelentik, hogy eljáró ügyvéd mindenre kiterjedően tájékoztatást adott a jogügylet lényegéről, a kölcsönösen vállalt és megszerzett kötelezettségek és jogok természetéről, joghatásairól, azzal azonban, hogy az eljáró ügyvéd megbízása nem terjed ki a Részvények forgalmi értékének ellenőrzésére, a Társaság átvilágítására, ezért az ezzel kapcsolatos szerződéses nyilatkozatokra eljáró ügyvéd felelőssége nem terjed ki. 

21.  A Felek tájékoztatást kaptak a Polgári Törvénykönyvről szóló 2013 évi V. törvény (Ptk.), a cégnyilvánosságról, a bírósági cégeljárásról és a végelszámolásról szóló 2006.évi V. törvény (Ctv.) és az illetékekről szóló 1990. évi XCIII. törvény (Itv.) jelen szerződéssel kapcsolatban alkalmazandó rendelkezéseiről, így különösen a Ctv. 61/B.§-ának alábbi szabályairól:
(1) A cégjegyzékbe bejegyzett tag részesedésének átruházása esetén a cégbíróság a változásbejegyzési kérelem benyújtásáról elektronikus úton értesíti az állami adóhatóságot.
(2) Az állami adóhatóság 3 munkanapon belül elektronikus úton jelzi, ha a cég az állami adó- és vámhatóság által nyilvántartott, túlfizetéssel csökkentett, 15 millió forintot meghaladó köztartozással rendelkezik.
(3) Az állami adóhatóság (2) bekezdés szerinti jelzése esetén a cégbíróság hiánypótlási eljárás keretében felhívja a céget a részesedés átruházás napjával, mint fordulónappal elkészített, könyvvizsgáló által hitelesített vagyonmérleg 18-19. § szerinti benyújtására.

22. Felek tudomásul vették továbbá, hogy a megbízott ügyvéd a részvény átruházási szerződéssel összefüggésben a Felek által megállapított Vételár kialakításának alapjául szolgáló Részvények forgalmi értékét, a Ctv.61/B §-a szerinti feltétel fennállását nem vizsgálta, erre az ügyvédi megbízása és felelőssége nem terjed ki.

23. Szerződő Felek kijelentik, hogy a tájékoztatást tudomásul vették. Szerződő Felek jelen okiratot a szerződéshez kapcsolódó ügyvédi megbízás és tényállás megszövegezésének is elfogadják. 

VI. Záró rendelkezések

24. A Szerződő Felek kijelentik, hogy az Eladó magyar jogalanyisággal bíró jogi személy, magyarországi székhelyű, az Mötv. szerinti települési önkormányzat, a Vevő pedig magyar jogalanyisággal bíró, magyarországi székhellyel, magyar cégnyilvántartási számmal és cégnyilvántartási bejegyzéssel bíró jogi személy. A Szerződő Felek a szerződéskötési képességükben nincsenek korlátozva. Eladó és Vevő kijelentik, hogy a jelen szerződés megkötéséhez szükséges képviseleti joggal és felhatalmazással rendelkeznek. A Felek sem elidegenítési, sem szerzési képességükben nincsenek korlátozva, továbbá nincs tudomásuk olyan tényről, amely a szerződés érvényességét érintené. 

25. Felek rögzítik, hogy jelen szerződés aláírásával a jelen szerződés tárgyában tett minden esetleges korábbi szóbeli vagy írásbeli megállapodásuk, minden erre vonatkozó javaslatuk, ajánlatuk vagy nyilatkozatuk hatályát veszti, arra továbbiakban kellő alappal egyik Fél sem hivatkozhat. 

26. Jelen szerződés bármely kikötésének érvénytelensége nem eredményezheti a jelen szerződés teljes érvénytelenségét. A Felek kötelezettséget vállalnak az érvénytelen kikötés érvényessel való helyettesítésére jelen megállapodás szellemében. 

27. Felek a jelen szerződés alapján fennálló kapcsolatukban egyező akarattal a kötelező írásbeliséget kötik ki, a jelen szerződés minden értelmezése, módosítása vagy kiegészítse csak írásban, teljes bizonyító erejű magánokiratba foglalva érvényes.

28. Jelen szerződésben nem szabályozott kérdésekben a Ptk. és a nemzeti vagyonról szóló 2011. évi CXCVI. törvény rendelkezései az irányadóak. 

29. A jelen szerződést Felek mindegyike elolvasta, az abban foglaltakat mindenre nézve kiterjedően megismerte, annak tartalmát, rendelkezéseit, jogkövetkezményeit értelmezte, megértette, magára nézve kifejezetten elfogadta. Kijelentik a Felek továbbá, hogy a szerződés szövegezését egyértelműnek és érthetőnek találják, hogy annak tartalma nem sérti a jóhiszeműség követelményét, nem tér el a szerződésre irányadó rendelkezésektől és minden tekintetben összeegyeztethető a szerződés tárgyával és rendelkezéseivel. Felek kijelentik, hogy jelen szerződés megkötésére a Felek egybehangzó, kölcsönös és önálló akaratból, kényszertől és megtévesztéstől mentesen kerül sor. A jelen szerződés ügyleti akaratukat helyesen tartalmazza, a jogszabályok teljes körű ismeretében, egymással egyeztetett álláspontjukat tükrözve jött létre, a szerződéskötés körében elvárható minden lényeges körülmény figyelembevételével.

30. Felek kijelentik, hogy a jelen szerződés a Felek kölcsönösen megtárgyalt és jóváhagyott feltételeit tartalmazza. A Felek a jelen szerződést átolvasták, közösen értelmezték, és mint ügyleti akaratukkal mindenben megegyezőt jóváhagyólag írták alá. 

31. Jelen szerződés hatálybalépésének a napja az a nap, amikor valamennyi szerződő Fél e szerződést aláírta és a III.9.pont szerinti feltételek mindegyike teljesült. Amennyiben a hivatkozott feltételek eltérő időpontban teljesülnek, úgy a hatálybalépés napja az utolsóként teljesült feltétel bekövetkeztének a napja. 


…, 2026. …..

dr. Tarr Ágnes ügyvéd (székhely: 6640 Csongrád, Jókai u. 2., KASZ: 36070068) nyilatkozom, hogy az általam készített okirat megfelel a jogszabályoknak. Tanúsítom, hogy az okiratban megjelölt felek, illetve eljáró képviselőik azonosítását elvégeztem és a felek, illetve eljáró képviselőik – miután nyilatkoztak arról, hogy az okiratban foglaltak megfelelnek az akaratuknak – az okiratot előttem írták alá. Nyilatkozom, hogy megfelelek az Ügyvédi Tevékenységről szóló 2017.évi LXXVIII. törvényben, valamint a Magyar Ügyvédi Kamara okiratszerkesztéséről és elektronikus ügyintézésről szóló szabályzatában foglalt követelményeknek és minősített elektronikus aláírással rendelkezem. Ellenjegyzem: …, 2026. …. napján dr. Tarr Ágnes ügyvéd

